**Ca focul ce trosnește**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ah ce mister, ce noapte boreală

Coboară-ncet peste coliba noastră,

În iarna asta rece și sihastră

Doar în cabană clima-i tropicală,

Iar eu m-aprind ca focul ce trosnește

Când te ating cu buzele pe gleznă

Și-ți simt parfumul cum plutește-n beznă

De ospătez din trupul tău regește.

Mă prinde miezul nopți-n acoladă,

Picioarele mă strâng ușor de șale,

Dar caut liniștea între petale

Și mă topesc ca omul de zăpadă.

- Incert se-nvârte clipa pe cadranul

Îmbujorat al ceasului, tăcerea

Se-aşterne ca o lacrimă pe geamul

Odăii noastre. Am pierdut puterea

De-ai porunci ninsorii să-nceteze,

Când tu o-ndemni să urle, să se-aştearnă

Până la streşini, urci pe metereze,

Scrii pentru noi un apogeu de iarnă

Şi mă topesc sub gura ta flămândă,

Nici eu n-am învăţat să sting scânteia

Ce arde în făptura mea plăpândă,

Când sub mătăsuri dezveleşti femeia.

Ioan Grigoraș Liliana Trif